Polițiștii italieni au amendat cu mii de euro un român prins băut la volan la doar câtiva kilometri de Milano, în noaptea de Înviere la catolici. Circumstanțele deosebit de grave ale incidentului de duminică, 31 martie, au dus și la sechestru pe autoturism.
Identificat de poliția din orașul Legnano doar ca T.M.D., românul în vârstă de 28 de ani circula atât de haotic, încât mai mulți localnici au sunat la 112, în jurul orei 1:00 în noaptea de sâmbătă spre duminică.
Polițiștii din orașul aflat la 12 km de Milano au reușit să intercepteze autoturismul Lancia condus de român și l-au dus la secție pentru efectuarea unui test de alcoolemie. Acesta a suflat în aparatul Dagger 1,5 mg/l, alcoolemie care în legislația italiană indică o stare de ebrietate agravată, scrie Stiridiaspora.ro.
Totalul amenzilor date de poliția italiană a fost mai mare de 5.000 euro având în vedere toate circumstanțele agravante: condus fără permis, sub influența alcoolului pe timp de noapte, pe contrasens, în timp ce vorbea la telefon.
Mașina condusă de român a fost pusă sub sechestru administrativ de către parchetul de pe lângă judecătoria Busto Arsizio.